На основу члана 11., 32. и 66. Закона о локалној самоуправи („Службени гласник Републике Србије“, број 129/07, 83/14 - др. закон, 101/16 – др. закон и 47/2018) и члана 37. Статута Града Ниша („Службени лист Града Ниша“, број 88/2008 и 143/2016), по прибављеном мишљењу Министарства за државну управу и локалну самоуправу број 110-00-00406/2018-24 од 4.2.2019,

Скупштина Града Ниша, на седници одржаној \_\_\_\_\_\_\_\_\_ године, донела је

О Д Л У К У

О ИЗМЕНАМА И ДОПУНАМА СТАТУТА ГРАДА НИША

**Члан 1.**

У Статуту Града Ниша ("Службени лист Града Ниша", број 88/2008 и 143/2016), члан 10. мења се и гласи:

„Члан 10

Град Ниш установљава награде Града, јавна признања и звање „почасни грађанин“ особи чији су рад и достигнућа од посебног значаја за Град Ниш.

О додељивању звања „почасни грађанин“ Скупштина Града одлучује уз претходну сагласност министарства надлежног за послове локалне самоуправе.“

**Члан 2.**

Члан 15. мења се и гласи:

„Члан 15

У интересу Града и становника са подручја Града, органи Града могу сарађивати са удружењима, хуманитарним организацијама и другим организацијама.“

**Члан 3**.

После члана 15., додаје се члан 15а, који гласи:

„Члан 15а

Град Ниш, у оквиру својих надлежности преко својих органа, прати процес европске интеграције Републике Србије и развија за то потребне административне капацитете, у складу са законом и утврђеном политиком Републике Србије.“

**Члан 4.**

Члан 21.мења се и гласи:

„Члан 21

Град, преко својих органа, у складу с Уставом и законом:

1. доноси свој статут, буџет и завршни рачун, просторни и урбанистички план и програм развоја, као и стратешке планове и програме локалног економског развоја;

2. уређује и обезбеђује обављање и развој комуналних делатности, локални превоз, коришћење грађевинског земљишта и пословног простора;

3. стара се о изградњи, реконструкцији, одржавању и коришћењу локалних путева и улица и других јавних објеката од значаја за Град;

4. стара се о задовољавању потреба грађана у области просвете (предшколско васпитање и образовање и основно и средње образовање и васпитање), научноистраживачке и иновационе делатности, културе, здравствене и социјалне заштите, дечије заштите, спорта и физичке културе;

5. обезбеђује остваривање посебних потреба особа са инвалидитетом и заштиту права осетљивих група;

6. стара се о развоју и унапређењу туризма, занатства, угоститељства и трговине;

7. доноси и реализује програме за подстицање локалног економског развоја, предузима активности за одржавање постојећих и привлачење нових инвестиција и унапређује опште услове пословања;

8. стара се о заштити животне средине, заштити од елементарних и других непогода, заштити културних добара од значаја за Град;

9. стара се о заштити, унапређењу и коришћењу пољопривредног земљишта и спроводи политику руралног развоја;

10. стара се о остваривању, заштити и унапређењу људских и мањинских права, родној равноправности, као и о јавном информисању у Граду;

11. образује и уређује организацију и рад органа, организација и служби за потребе Града, организује службу правне помоћи грађанима и уређује организацију и рад мировних већа;

12. утврђује симболе Града и њихову употребу;

13. управља градском имовином и утврђује стопе изворних прихода, као и висину локалних такси;

14. прописује прекршаје за повреде градских прописа;

15. обавља и друге послове од локалног значаја одређене законом (нпр. у областима одбране, заштите и спасавања, заштите од пожара, омладинске политике, зоохигијене и др.), као и послове од непосредног интереса за грађане, у складу са Уставом, законом и статутом.

Послови из надлежности града утврђени Уставом и законом, ближе су одређени Јединственим пописом послова јединица локалне самоуправе који обезбеђује министарство надлежно за локалну самоуправу у складу са законом.

**Члан 5.**

У члану 24. став 5 брише се.

**Члан 6**

У члану 26. речи: „Градска управа“ замењује се речима: „градске управе“.

**Члан 7.**

У члану 32. после става 2. додају се став 3. и 4. који гласе:

„Одборник има право да буде редовно обавештаван о питањима од значаја за обављање одборничке дужности, као и да на лични захтев од органа и служби града добије податке који су му потребни за рад.

За благовремено достављање обавештења, тражених података, списа и упутстава одговоран је секретар скупштине Града, а начелник управе за поједине области, када се обавештење, тражени податак, спис и упутство односе на делокруг и рад те управе.”.

**Члан 8.**

У члану 37. тачка 6) мења се и гласи:

„6) доноси просторни и урбанистички план Града и програме уређивања грађевинског земљишта;“

У тачки 10в) речи: „и усваја“, бришу се.

После тачке 13) додаје се тачка 13а) која гласи:

„13а) бира и разрешава омбудсмана Града Ниша;

У тачки 14) речи: „и коришћење”, бришу се.

У тачки 25) речи: „заштитника грађана“, замењују се речима: „омбудсмана Града Ниша“.

**Члан 9.**

У члану 38., после става 2., додају ставови 3., 4., и 5., који гласе:

„У ситуацијама које оправдавају хитност у сазивању седнице скупштине, председник скупштине може заказати седницу у року који није краћи од 24 часа од пријема захтева.

Захтев за сазивање седнице из става 3.овог члана мора да садржи разлоге који оправдавају хитност сазивања, као и образложење последица које би наступиле њеним несазивањем.

Минималан рок за сазивање седнице скупштине, из става 3.овог члана, не односи се на сазивање седнице скупштине у условима проглашене ванредне ситуације.”.

Досадашњи ставови 3. и 4., постају ставови 6. и 7.

**Члан 10.**

У члану 41., после става 2., додаје се став 3., који гласи:

**„**Ако заменику председника скупштине мирују права из радног односа услед избора на ту функцију, заменик председника скупштине може бити на сталном раду у Граду.”.

**Члан 11.**

У члану 42.став 3. речи: „са завршеним правним факултетом,” замењују се речима: „које има стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, са”.

**Члан 12.**

Чланови 45., 46., 47. и 48. бришу се.

**Члан 13.**

У члану 49. став 4, мења се и гласи:

„Број радних тела, избор, права и дужности председника и чланова радних тела утврђује се пословником о раду Скупштине Града.“

После става 4. додаје се став 5. који гласи:

„Радно тело може организовати јавно слушање о предлозима прописа и одлука о којима одлучује Скупштина Града.“

**Члан 14.**

После члана 52., додају се нови чланови 52а, 52б, 52в, 52г и 52д, који гласе:

„Члан 52а.

Јавна расправа представља скуп различитих активности, предузетих у унапред предвиђеном временском оквиру, у циљу прибављања предлога и ставова грађана о нацрту неког акта.

Јавна расправа се може организовати одржавањемотворених састанака представника надлежних органа Града, односно јавних служби са заинтересованим грађанима, представницима удружења грађана и представницима штампаних и електронских медија (округли столови, трибине, презентације и сл.) и прикупљањем предлога, сугестија и мишљења грађана и осталих учесника у јавној расправи у писаној или електронској форми.

Орган надлежан за организовање јавне расправе дужан је да свим грађанима омогући учешће у јавној расправи.

Време трајања, начин, поступак, као и друга питања од значаја за организовање и спровођење јавне расправе ближе се уређује посебном одлуком Скупштине града.

Члан 52б.

Органи Града дужни су да одрже јавну расправу:

1) у поступку припреме статута;

2) у поступку припреме буџета Града (у делу планирања инвестиција);

3) у поступку припреме стратешких планова развоја;

4) у поступку утврђивања стопа изворних прихода Града;

5) у поступку припреме просторних и урбанистичких планова;

6) у другим случајевима предвиђеним законом и статутом Града.

Јавна расправа из става 1.овог члана спроводи се о нацрту акта (одлуке, плана и другог акта у припреми), а може се спровести и раније на предлог органа надлежног за припрему и утврђивање нацрта.

Јавну расправу из става 1.овог члана организује Градско веће на начин и у време које предложи орган надлежан за утврђивање нацрта, ако овим статутом или посебном одлуком из члана 52а. став 4. овог статута није другачије одређено.

Члан 52в

Јавна расправа може се спровести у поступку доношења других општих аката из надлежности Скупштине града, на основу захтева предлагача општег акта, једне трећине одборника или предлога 100 грађана.

Ради спровођења јавне расправе, предлог грађана је потребно да својим потписима подржи најмање 100 грађана са бирачким правом на територији Града.

Прикупљање потписа грађана за спровођење јавне расправе из става 1.овог члана, спроводи се у складу са прописима који уређују грађанску иницијативу.

Надлежно радно тело Скупштине града одлучује по примљеном предлогу, односно захтеву из става 1.овог члана.

Уколико надлежно радно тело Скупштине Града прихвати предлог, односно захтев из става 1.овог члана, Градско веће организује јавну расправу, по правилу, на начин и у време које је у тим поднесцима предложено.

Члан 52г.

Градско веће организује јавну расправу, одређује начин спровођења, место и време трајања јавне расправе.

Градско веће упућује јавни позив грађанима, удружењима, стручној и осталој јавности, за учешће у јавној расправи.

Јавни позив за учешће на јавној расправи, објављује се на интернет презентацији Града и на други погодан начин. Уз јавни позив обавезно се објављује програм спровођења јавне расправе, као и нацрт акта који је предмет јавне расправе.

Градско веће може упутити позив за учешће на јавној расправи одређеним појединцима, представницима органа, организација и удружења за које сматра да су заинтересовани за акт који се разматра.

О току јавне расправе сачињава се извештај који садржи све предлоге и сугестије изнете у јавној расправи, као и ставове органа надлежног за припрему предлога акта о поднетим предлозима и сугестијама са образложењем разлога за њихово прихватање, односно неприхватање.

Извештај из става 5.oвог члана објављује се на интернет презентацији Града и на други погодан начин.

Члан 52д

Орган надлежан за утврђивање предлога акта о којем је спроведена јавна расправа, дужан је да приликом утврђивања предлога акта води рачуна о сугестијама и предлозима датим у јавној расправи.“

**Члан 15.**

У члану 54. тачка 10. брише се.

**Члан 16.**

У члану 55. после става 2 додаје се нови став 3. који гласи:

„Када одлучује о избору Градоначелника, Скупштина Града истовремено и обједињено одлучује о избору заменика Градоначелника и чланова Градског већа.“

Досадашњи ставови 3., 4., 5. и 6., постају 4.,5.,6. и 7.

**Члан 17.**

У члану 56. после тачке 5) додају се нове тачке 5а) и 5б) које гласе:

„5а) прати реализацију програма пословања и врши координацију рада јавних предузећа чији је Град оснивач;

5б) подноси тромесечни извештај о раду јавних предузећа скупштини Града, ради даљег извештавања у складу са законом којим се уређује правни положај јавних предузећа;”.

У тачки 7) речи: „градске управе“ замењују се речима: „управе за поједине области“.

У тачки 8) речи: „градској управи“ замењују се речима: „управама за поједине области“, а реч:“посебним“ брише се.

Тачка 12) мења се и гласи:

„12) врши и друге послове, у складу са законом.”.

**Члан 18.**

У поглављу **III ОРГАНИ ГРАДА**, поднаслов „**3. ГРАДСКА УПРАВА**" мења се и гласи: „**3. ГРАДСКЕ УПРАВЕ**".

**Члан 19.**

У члану 63. у ставу 1., речи: „образује градска управа.“, замењују се речима: „образују градске управе за поједине области.“

У ставу 2. и 3. речи: „градске управе“ замењују се речима: „градских управа“

у одговарајућем падежу.

У ставу 4. речи: „градској управи“ замењују се речима: „градским управама“.

**Члан 20.**

У члану 64. став 1. речи: „Градска управа поступа“ замењују се речима: „Градске управе поступају“.

У ставу 2., 3. и 4. речи: „Градска управа дужна је“ замењују се речима: „Градске управе су дужне“.

**Члан 21.**

У члану 65. тачкa 7) мења се и гласи:

„7) обавља стручне и административно-техничке послове за потребе рада скупштине Града, Градоначелника и Градског већа.”.

**Члан 22.**

Члан 66. мења се и гласи:

„Члан 66.

Радом градске управе за поједину област руководи начелник.

За начелника градске управе за поједину област може бити постављено лице које има стечено високо образовање из одговарајуће научне области у односу на делокруг управе, на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, најмање пет година радног искуства у струци и положен државни стручни испит за рад у органима државне управе.”.

**Члан 23**

У члановима 67, 68, 70, 71, 72, 73. и 74. после речи: „управа“ у одговарајућем падежу, додају се речи: „за поједину област“.

**Члан 24.**

У члану 68. речи: „Скупштине Града и“ бришу се.

**Члан 25.**

У члану 69. став 1 мења се и гласи:

„Градоначелник може поставити највише пет помоћника и то за следеће области: економски развој, примарна здравствена заштита, заштита животне средине, привреда, пољопривреда, урбанизaм, планирање, изградња, енергетикa, имовинa, инвестиције, туризам, медија, развој локалне заједнице и сарадња са градским општинама и месним заједницама.“

у ставу 2. брише се тачка и додају речи: „и врше и друге послове по налогу Градоначелника.“

После става 3. додаје се нов став 4., који гласе:

„Помоћници Градоначелника се постављају у кабинету Градоначелника најдуже на период док траје дужност Градоначелника**.“**

**Члан 26.**

Поглавље: „IV СЛУЖБЕ ГРАДА“ и чланови 79, 80. и 81. бришу се.

**Члан 27.**

У члану 84. став 2, у делу „ПАНТЕЛЕЈ“, речи:

„Каменица Каменица“,

замењују се речима:

„Каменица - део Каменица - осим дела који припада градској општини Црвени Крст у границама утврђеним одредбама овог Статута“

У делу „ЦРВЕНИ КРСТ“, после речи:

„Ниш - део Ниш - „Црвени Крст“

додају се нове речи које гласе:

„Каменица - део Каменица - део

Каменица – део: обухваћен је границом која почиње од пружног прелаза железничке пруге Ниш-Зајечар и пољског пута КП 7997/49, КП 7997/48 и КП 7997/46 КО Каменица и иде њиховом североисточном страном до укрштаја са пољским путем КП 7991/2 и прати источну страну тог пута, затим сече Ауто пут Ниш – Димитровград, наставља источном страном атарског пута – који је сачињен од следећих парцела: КП 7991/4, КП 7991/6, КП 7991/7, КП 7991/8, све до места где атарски пут избија на границу према КО Бреница.“

**Члан 28.**

У члану 85. став 1. тачка 4. брише се.

Тачка 12. мења се и гласи:

„12. Уређује и обезбеђује обављање послова који се односе на изградњу, реконструкцију, одржавање, заштиту, коришћење, развој и управљање некатегорисаним путевима у насељу, у складу са законом и другим прописима“

Тачка 17. мења се и гласи:

„17. Подстиче и учествује у финансирању задовољења потреба грађана у области спорта на подручју градске општине, учествује у реализацији система школског спорта и обезбеђује услове за организовање и одржавање спортских манифестација и такмичења, у складу са законом и другим прописима“

Тачка 18. мења се и гласи:

„18. Помаже и учествује у финансирању одржавања основних школа и дечијих вртића на територији градске општине, у складу са законом и другим прописима“

После тачке 18, додаје се тачка 18а, која гласи:

„18а Учествује у финансирању и постављању мобилијара, у складу са законом и другим прописима“

После тачке 24, додаје се тачка 24а, која гласи:

„24а Финансијски учествује у изградњи подземних контејнера и остале опреме за одржавање и унапређење животне средине, у складу са законом и другим прописима“

**Члан 29.**

У члану 88. тачка 13) брише се.

**Члан 30.**

Учлану 89. алинеја 9. брише се.

**Члан 31.**

У члану 95. став 2. мења се и гласи:

„За начелника управе градске општине може бити постављено лице које има стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, најмање пет година радног искуства у струци и положен државни стручни испит за рад у органима државне управе.“

**Члан 32.**

У члану 97. бришу се речи: „Скупштини градске општине и“.

**Члан 33.**

У члану 98. тачка 6) мења се и гласи:

6) обавља стручне и административно-техничке послове за потребе рада скупштине градске општине, председника градске општине и већа градске општине;

**Члан 34.**

У члану 100. став 1. мења се и гласи:

„Када пропис или други општи акт градске општине није у складу са законом, Статутом Града или другим прописом Града, Градско веће упозориће на то надлежни орган градске општине.“

**Члан 35.**

После поглавља „V ГРАДСКЕ ОПШТИНЕ“, додаје се ново поглавље „Va МЕСНА САМОУПРАВА“ и чланови 104а, 104б, 104в, 104г, 104д, 104ђ, 104е, 104ж, 104з, 104и, 104ј, 104к и 104л, који гласе:

„Va МЕСНА САМОУПРАВА

Члан 104а

Ради задовољавања потреба и интереса становника са одређеног подручја, у селима се оснивају месне заједнице и други облици месне самоуправе.

Месне заједнице и други облици месне самоуправе могу се образовати и у градским насељима (кварт, четврт, рејон и сл).

Месна заједница може се оснивати и за два или више села.

Члан 104б

Месна заједница има својство правног лица, у оквиру права и дужности утврђених овим статутом и одлуком о оснивању.

Месна заједница има свој печат и рачун.

Члан 104в

Месна заједница има своју имовину коју могу чинити: покретне ствари, новчана средства, као и права и обавезе.

Месна заједница има право коришћења на непокретностима које су у јавној својини Града.

Члан 104г

Предлог за образовање, односно укидање месне заједнице могу поднети најмање 10% бирача са пребивалиштем на подручју на које се предлог односи, најмање једна трећина одборника и Градско веће.

Скупштина Града, уз претходно прибављено мишљење грађана, одлучује о образовању, подручју за које се образује, промени подручја и укидању месних заједница.

Нова месна заједница се образује спајањем две или више постојећих месних заједница или издвајањем дела подручја из једне или више постојећих месних заједница у нову месну заједницу.

Месна заједница се може укинути и њено подручје припојити једној или више постојећих месних заједница.

Променом подручја месне заједнице сматра се и измена граница подручја уколико се извршеном изменом део подручја једне месне заједнице припаја подручју друге месне заједнице.

Одлука из става 2. члана доноси се већином гласова од укупног броја одборника.

Члан 104д

Одлуком о месним заједницама уређује се образовање, односно укидање или променa подручја месне заједнице, правни статус месне заједнице, имовина месне заједнице, права и дужности месне заједнице, број чланова савета, надлежност савета месне заједнице, поступак избора чланова савета месне заједнице, распуштање савета месне заједнице, престанак мандата чланова савета месне заједнице, финансирање месне заједнице, учешће грађана у вршењу послова месне заједнице, сарадња месне заједнице са другим месним заједницама, поступак за оцену уставности и законитости аката месне заједнице, као и друга питања од значаја за рад и фунционисање месних заједница на територији Града.

Члан 104ђ

Савет месне заједнице је основни представнички орган грађана на подручју месне самоуправе.

Избори за савет месне заједнице спроводе се по правилима непосредног и тајног гласања на основу општег и једнаког изборног права, у складу са актом о оснивању.

Мандат чланова савета месне заједнице траје 4 године.

Изборе за савет месне заједнице расписује председник Скупштине града.

Председника савета месне заједнице бира савет из реда својих чланова, тајним гласањем, већином гласова од укупног броја чланова савета месне заједнице.

Савет месне заједнице:

1) доноси статут месне заједнице;

2) доноси финансијски план месне заједнице и програме развоја месне заједнице;

3) бира и разрешава председника савета месне заједнице;

4) предлаже мере за развој и унапређење комуналних и других делатности на подручју месне заједнице;

5) доноси пословник о раду савета месне заједнице и друге акте из надлежности месне заједнице;

6) покреће иницијативу за доношење нових или измену постојећих прописа Града;

7) врши друге послове из надлежности месне заједнице утврђене статутом Града, актом о оснивању месне заједнице или другим градским прописима.

Савет месне заједнице је дужан да имовину месне заједнице, као и непокретности у јавној својини Града на којима има право коришћења и управљања, користи у складу са законом, одлукама Скупштине Града и Статутом месне заједнице.

Ангажовање председника и чланова савета, као и чланова других органа месне заједнице не подразумева стварање додатних финансијских обавеза месној заједници.

Члан 104е

Савет месне заједнице може се распустити ако:

1) савет не заседа дуже од три месеца;

2) не изабере председника савета у року од месец дана од дана одржавања избора за чланове савета месне заједнице или од дана његовог разрешења, односно подношења оставке;

3) не донесе финансијски план у року одређеном одлуком Скупштине Града.

Одлуку о распуштању савета месне заједнице доноси Скупштина Града на предлог Градског већа које врши надзор над законитошћу рада и аката месне заједнице.

Председник Скупштине Града расписује изборе за савет месне заједнице, у року од 15 дана од ступања на снагу одлуке о распуштању савета месне заједнице, с тим да од датума расписивања избора до датума одржавања избора не може протећи више од 45 дана.

До конституисања савета месне заједнице, текуће и неодложне послове месне заједнице обављаће повереник Града кога именује Скупштина Града истовремено са доношењем одлуке о распуштању савета месне заједнице.

Члан 104ж

Средства за рад месне заједнице обезбеђују се из:

1) средстава утврђених одлуком о буџету Града, укључујући и самодопринос,

2) донација и

3) прихода које месна заједница оствари својом активношћу.

Месна заједница доноси финансијски план на који сагласност даје Градско веће, у складу са одлуком о буџету Града.

Члан 104з

Одлуком Скупштине Града може се свим или појединим месним заједницама поверити вршење одређених послова из надлежности Града, уз обезбеђивање за то потребних средстава.

Приликом одлучивања о поверавању послова из става 1.овог члана полази се од значаја тих послова за задовољавање свакодневних и непосредних потреба грађана са одређеног подручја.

За обављање одређених послова из надлежности градске управе за поједину област, посебно у вези са остваривањем права грађана, може се организовати рад управе у месним заједницама.

Послове из става 3. овог члана, начин и место њиховог вршења, одређује градоначелник, на предлог начелника градске управе за поједину област.

Члан 104и

Градска управа за поједину област је дужна да месној заједници пружа помоћ у обављању административно-техничких и финансијско-материјалних послова.

Члан 104ј

Градско веће покренуће поступак за оцену уставности и законитости општег акта месне заједнице пред Уставним судом, ако сматра да тај акт није у сагласности са Уставом или законом.

Градоначелник је дужан да обустави од извршења општи акт месне заједнице за који сматра да није сагласан Уставу или закону, решењем које ступа на снагу објављивањем у „Службеном листу града Ниша“.

Решење о обустави од извршења престаје да важи ако Градско веће у року од пет дана од објављивања решења не покрене поступак за оцену уставности и законитости општег акта.

Члан 104к

Када Градско веће сматра да општи акт месне заједнице није у сагласности са Статутом Града, актом о оснивању месне заједнице или другим градским прописом, указаће на то савету месне заједнице ради предузимања одговарајућих мера.

Ако савет месне заједнице не поступи по предлозима органа из става 1. овог члана, градоначелник ће поништити општи акт месне заједнице решењем које ступа на снагу објављивањем у „Службеном листу Града Ниша''.

Градско веће, предлаже Градоначелнику обустављање финансирања активности месне заједнице у којима се финансијска средства не користе у складу са финансијским планом месне заједнице, одлуком о буџету или законом.

Члан 104л

Органи за спровођење избора за савете месних заједница су: Изборна комисија, Другостепена изборна комисија и бирачки одбори.

Посебном одлуком Скупштина Града уредиће састав и начин именовања органа за спровођење избора из става 1. овог члана, њихове надлежности, као и друга питања од значаја за њихов рад.

**Члан 36.**

У члану 106. став 3 мења се и гласи:

**„**Грађанска иницијатива пуноважно је покренута ако је листа потписника грађанске иницијативе састављена у складу са законом и ако је исту потписало 5% од укупног броја грађана са бирачким правом.“

После става 6. додаје се нови став 7. који гласи:

„Скупштина Града је дужна да на интернет презентацији Града, односно на други примерен начин обавести јавност да је отпочео рад на припреми прописа који доноси Скупштина.“

**Члан 37.**

У поглављу „VII ЗАШТИТА ЛОКАЛНЕ САМОУПРАВЕ“, поднаслов: „**2. Заштитник грађана**“, мења се и гласи: „**2. Омбудсман Града Ниша**“.

**Члан 38.**

У члановима 111., 112., 113., 114., 115., 116. и 122. речи: „заштитник грађана“, у одговарајућем падежу, замењују се речима: „омбудсман Града Ниша“, у одговарајућем падежу.

**Члан 39.**

Члан 118. мења се и гласи:

„Члан 118

Јавност рада обезбеђује се путем јавних расправа и зборова грађана о предлозима за доношење и измену Статута, у поступку припреме буџета Града (у делу планирања инвестиција); у поступку припреме стратешких планова развоја; у поступку утврђивања стопа изворних прихода Града; у поступку припреме просторних и урбанистичких планова и у другим случајевима предвиђеним законом, статутом и посебном одлуком Града.“

**Члан 40.**

Прописи Града и градских општина ускладиће се са одредбама овог Статута у року од три месеца од дана ступања на снагу овог Статута.

До почетка примене прописа из става 1. овог члана примењиваће се прописи Града и градских општина који су важили на дан ступања на снагу ове Одлуке о изменама и допунама Статута Града Ниша.

У случају да су прописи и други акти Града Ниша и градских општина супротни закону и Статуту, примењиваће се одредбе закона и Статута Града Ниша.

**Члан 41**.

Градска управа Града Ниша, Служба за послове Скупштине Града, Служба за послове Градског већа и Служба за послове Градоначелника настављају са радом до образовања градских управа за поједине области.

Документацију, предмете, опрему и средства за рад Градске управе Града Ниша и служби Града из става 1. овог члана преузеће градске управе за поједине области које преузму и послове из њиховог делокруга.

Запослени из Градске управе Града Ниша и служби Града из става 1. овог члана биће распоређени у градске управе за поједине области.

Канцеларија за локални економски развој и пројекте наставља да ради у складу са посебном одлуком Скупштине Града.

Заштитник грађана наставља са радом као Омбудсман Града Ниша до истека мандата на који је изабран.

**Члан 42.**

Овај статут ступа на снагу осмог дана од дана објављивања у „Службеном листу града Ниша“.

Број:

У Нишу;

**СКУПШТИНА ГРАДА НИША**

Председник

Мр Раде Рајковић